Diko nie meer Ramaphosa-woordvoerder ná tugproses | Maroela Media
Diko nie meer Ramaphosa-woordvoerder ná tugproses
Die tugproses teen Khusela Diko is afgehandel en sy sal nie weer as pres. Cyril Ramaphosa se woordvoerder dien nie.
Diko is sedert Julie verlede jaar met spesiale verlof nadat sy en haar man hulself midde-in 'n storm oor die toekenning van 'n Covid-19-tender bevind het. Diko se man, koning Madzikane Diko II, is in Februarie in 'n hospitaal in Oos-Londen ná 'n kort siekte dood. Hy was 43 jaar oud.
Daar is 'n tugproses teen Diko begin vir haar versuim om haar belange in sekere maatskappye bekend te maak soos vereis deur staatsdiensregulasies oor die bekendmaking van finansiële belange.
Die presidensie het Dinsdagaand aangekondig die tugproses teen Diko is afgehandel en dat sy 'n skriftelike waarskuwing ontvang het.
"Die optrede van die presidensie se bestuur is in ooreenstemming met 'n aanbeveling van die spesiale ondersoekeenheid (SOE) dat Diko gedissiplineer word omdat sy nie sekere belange bekend gemaak het nie," het Mondli Gungubele, minister in die presidensie, gesê.
Diko, wat tans met kraamverlof is, sal volgens die presidensie wel terugkeer na 'n ander posisie in die staatsdiens. Tyrone Seale sal voortgaan as waarnemende woordvoerder vir die president.
Die omstredenheid rakende Diko het verband gehou met 'n tender van R125 miljoen wat die Gautengse gesondheidsdepartement vir persoonlike beskermende toerusting aan haar man se maatskappy Royal Bhaca Projects toegeken het.
Covid-19-statistieke: Koers van positiewe gevalle daal steeds
Dit is darem lekker ne.
Slaan munt uit bedrog en dan is jou straf om op volle betaling nie werk toe te kom nie !!
Net in Afrika !!
Terugkeer na n ander posisie in die staatsdiens. Hoe lekker is dit nie. Sy sal seker nou n pos as n diplomaat in n ander land kry. Kyk, as mens ruggraatloos is is daar geen salf aan te smeer nie. As sy wit was was sy op straat. En waar is die R125mil?
En wat nou van die ondersoek na die tender wat toegeken is? Haar man is oorlede en sy het 'n skriftelike waarskuwing ontvang, en dit is waar dit eindig….?
Soms kan wenkbroue lig en vraagtekens op die gesig verskyn maar om jou siel te versondig deur vrae te stel, is plain net stupid. Al wat duidelik is ,is dat hulle maak en breek soos hulle wil en te hel met wat logika en common sense verteenwoordig. Sela